Sibirflodilder

Sibirflodilder (Mustela sibirica) er et rovdyr i mårfamilien.

Den er blant de større artene i slekta Mustela. Kroppslengden er 28–39 cm, og halen er 15–21 cm. Pelsen er mørkebrun med blekere bukside; noen individer har hvit strupeflekk. Vinterdrakten er lysere, men den blir ikke hvit. Den har en mørk ansiktsmaske som står i sterk kontrast til hvit overleppe og hvite kinn. Drektighetstida er 35–42 døgn, og den føder 4–10 unger.

Sibirflodilder er hovedsakelig et skogsdyr, men kan også finnes i landbruksområder og kinesiske storbyer. Den eter små pattedyr, amfibier, fisk, åtsler og furufrø. Arten er utbredt i Russland fra vestskråningen av Uralfjellene gjennom sørlige Sibir til Sakhalin og Stillehavet. Den forekommer også i Kina, Korea, Taiwan og østlige Himalaya. Mennesker har innført arten til de sørlige øyene i Japan. I Russland drives det omfattende jakt på sibirflodilder (kolonok) på grunn av pelsen, som blant annet brukes til såkalte sobelpensler.

Verdens naturvernunion regner den japanske Mustela itatsi som en egen art, men den ble tidligere oppfattet som en underart av sibirflodilder. En annen nærstående art er indonesisk fjellrøyskatt (Mustela lutreolina) fra Java og Sumatra.

Referanser

Eksterne lenker 
 

Mårdyr
Dyr formelt beskrevet av Peter Simon Pallas
Pattedyr formelt beskrevet i 1773